At undgå eller forebygge stress handler grundlæggende om at sikre en balance mellem, hvad vi yder, og hvordan vi lader op. Det handler med andre ord om at sørge for, at vi lader den energi op, vi skal bruge, og ikke bruger mere, end den vi har.
Vi lader energi op ved fx at spise sundt, dyrke motion, få nok søvn og indgå i sunde relationer til andre mennesker. At sikre at den opladning sker løbende, kræver opmærksomhed, og det er også her, kroppen er vigtig. Når vi har kontakt til kroppen, fx gennem vores vejrtrækning, kan vi bedre mærke vores behov og sikre, at vi får den næring og energi, vi har brug for til at kunne løse de opgaver, vi møder.